作者：仇远
词牌/韵律：一寸金

paragraphs: 楼倚寒城，隔岸江山见东越。
望远红千尺，游丝起舞，空青一段，斜阳明灭。
孤树秋声歇。
霜枝袅、尚留病叶。
阑干外、带郭人家，蜂房几盘折。
我独逍遥，乘虚凭远，天风醒毛发。
问西窗停烛，谁吟巴雨，连床鼓瑟，谁弹湘月。
消得青鸾下，分明是、绛台紫阙。
何时约、姑射仙人，试手回翦雪。